SK Úradný vestník Európskej únie C 186/16

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2017/C 186/10)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„OSSOLANO“

EÚ č.: PDO-IT-02093 – 24.11.2015

CHOP ( X ) CHZO ( )

1. Názov

„Ossolano“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.3 Syry

3.2. Opis výrobku, na ktorý sa vzťahuje názov uvedený v bode 1

Chránené označenie pôvodu (CHOP) „Ossolano“ je vyhradené výlučne pre syry, ktoré spĺňajú podmienky a požiadavky stanovené v špecifikácii výrobku.

Na syre s CHOP „Ossolano“ môže byť uvedený doplňujúci prívlastok „d’Alpe“ (alpský).

Veľkosť a tvar syra s CHOP „Ossolano“:

— rovný alebo mierne vypuklý valec s plochými alebo takmer plochými stranami,

— hmotnosť od 6,0 do 7,0 kg; v prípade syra s prívlastkom „d’Alpe“ od 5,0 do 6,0 kg,

— výška bokov od 6,0 do 9,0 cm; priemer od 29,0 cm do 32,0 cm.

Syr s CHOP „Ossolano“ vykazuje tieto vlastnosti:

— kôrka: hladká, rovnomerná, slamovožltej farby; počas zrenia syra zvykne stmavnúť,

— syrová hmota: pevná a pružná s malými, nepravidelnými okami; s rozsahom farieb od bledej, slamovožltej cez tmavú slamovožltú až po sýtožltú,

— chuť: charakteristicky harmonická a lahodná chuť, ktorá súvisí so sezónnou vegetáciou a časom je ešte intenzívnejšia a aromatickejšia.

Syr s CHOP „Ossolano“ vykazuje toto zloženie:

— minimálny obsah tuku v sušine je 40 %.

Syr s CHOP „Ossolano“ dozrieva minimálne 60 (šesťdesiat) dní od dátumu prvého spracovania mlieka.

Uvedené hmotnosti a rozmery sa týkajú výrobku po uplynutí minimálneho času zrenia.

Syr s CHOP „Ossolano“ d’Alpe sa vyrába z mlieka, ktoré sa vyrobilo a spracovalo na syr na horských pasienkoch vo vymedzenej oblasti v nadmorskej výške najmenej 1 400 m.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Syry s CHOP „Ossolano“ a syr „Ossolano“ d’Alpe sa vyrábajú výlučne z plnotučného mlieka kráv týchto plemien: Bruna, Frisona, Pezzata Rossa a ich krížencov.

Syr s CHOP „Ossolano“ sa vyrába výlučne z plnotučného kravského mlieka z dvoch až štyroch po sebe nasledujúcich dojení, a to počas obdobia od 1. januára do 31. decembra každého roka. Syr s CHOP „Ossolano d’Alpe“ sa vyrába výlučne z plnotučného kravského mlieka z dvoch až štyroch po sebe nasledujúcich dojení, a to počas obdobia od 1. júna do 30. septembra každého roka.

Kŕmna dávka dobytka, ktorého mlieko sa používa na výrobu syra s CHOP „Ossolano“, je zložená z trávy a/alebo zeleného krmiva pochádzajúcich z vymedzenej oblasti; ich podiel predstavuje minimálne 60 % celkovej sušiny za rok. Podiel koncentrátov obilnín a strukovín a vedľajších produktov ich spracovania, ktoré sa používajú na doplnenie zvyšnej časti kŕmnej dávky, nesmie prekročiť 40 % celkovej sušiny za rok.

V prípade syra s CHOP „Ossolano d’Alpe“ je kŕmna dávka v príslušnom období výroby zložená z trávy a/alebo zeleného krmiva pochádzajúceho z pastvín vo vymedzenej oblasti; ich podiel predstavuje minimálne 90 % celkovej sušiny za rok. Podiel koncentrátov obilnín a strukovín a vedľajších produktov ich spracovania, ktoré sa používajú na doplnenie zvyšnej časti kŕmnej dávky, nesmie prekročiť 10 % celkovej sušiny.

V oboch prípadoch možno do krmiva pridávať vitamíny a minerálne doplnky v rámci zákonne stanovených limitov.

Uvedené percentuálne podiely sú preventívnymi hodnotami, keďže syr „Ossolano“ sa vyrába výlučne v horskej oblasti, kde výroba sušeného krmiva môže byť v niektorých rokoch mimoriadne náročná a výroba koncentrovaných krmív nemožná.

Pastva síce nie je povinná, no pokiaľ to umožňujú poveternostné podmienky, v období od apríla do októbra dobytok pravidelne spása lúky v údolí. V prípade syra „Ossolano d’Alpe“ je pastva je povinná v období od 1. júna do 30. septembra.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy výrobného procesu: chov dobytka, dojenie, výroba a zrenie syra sa musia uskutočniť vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Syr s CHOP „Ossolano“ sa uvádza na trh v celku alebo nakrájaný.

Celý syr sa môže uviesť na trh až po uplynutí minimálneho času zrenia a za predpokladu, že je takto označený:

— na bočnú stenu sa vtlačí nápis „Ossolano“,

— na hornú alebo spodnú časť syra sa umiestni papierová etiketa,

— na bočnú stenu sa vypáli značka.

Nakrájaný syr možno na trh uviesť až po uplynutí minimálneho času zrenia a za predpokladu, že možno identifikovať:

— časť bočnej steny s nápisom „Ossolano“,

— časť papierovej etikety.

— chránené označenie pôvodu „Ossolano“ na nalepenej etiketea/alebo predtlačenej fólii, ktoré na obal umiestnil autorizovaný krájač.

Činnosti krájania sa musia uskutočňovať v zariadeniach, ktoré majú potrebné zákonom stanovené zdravotné a hygienické povolenia a sú zahrnuté do systému kontrol oprávneného kontrolného orgánu. Činnosti krájania možno uskutočňovať aj mimo vymedzenej oblasti chráneného označenia pôvodu; v takom prípade môže kontroly vykonať oprávnený kontrolný orgán alebo akýkoľvek iný kontrolný subjekt na základe právomoci, ktorú získal od kontrolného orgánu.

Ak pri balení syra s CHOP „Ossolano“ a „Ossolano d’Alpe“ dochádza k oškrabávaniu a/alebo odstráneniu kôrky (hobliny, kocky, plátky atď.), v dôsledku čoho už nemožno rozpoznať pôvodné označenie, v záujme vysledovateľnosti možno balenie uskutočňovať výlučne v oblasti výroby vymedzenej v bode 4.

3.6. Špecifické pravidlá označovania výrobku, na ktorý sa vzťahuje registrovaný názov

Všetky syrové bochníky sa identifikujú značkou vtlačenou pomocou značkovacej formy (fascera) počas výrobného procesu, ako aj umiestnením papierovej etikety na hornú alebo spodnú stranu syra, a po uplynutí minimálneho času zrenia aj vypálenou značkou. Syr s CHOP „Ossolano“ môže mať doplňujúci prívlastok „d’Alpe“, ktorý sa uvádza len na papierovej etikete.

Pomocou značkovacej formy (fascera) sa na syr s CHOP „Ossolano“ za studena počas formovania vtláča značka pôvodu, ktorá pozostáva z týchto prvkov: názov „Ossolano“, identifikačné číslo mliečneho výrobku a miesto pre vypálenú značku.

Etiketa pozostáva z troch hlavných častí:

— vonkajší kruh, ktorý obsahuje zákonom predpísané informácie, zoznam zložiek a obchodný názov výrobcu,

— stredná časť etikety, ktorá obsahuje logo označenia pôvodu, ktoré je umiestnené uprostred etikety a opakuje sa okolo v lúčovitom vzore vo veľkosti zodpovedajúcej etikete, ako aj grafický symbol Spoločenstva. V prípade druh vyrábaného na horských pasienkoch sa uvádza prívlastok „d’Alpe“ (alpský).

— ovál, umiestnený na spodnej časti etikety, v ktorom sú uvedené údaje o podnikoch, kde sa syr vyrába, zreje, krája a balí.

Etikety sa líšia takto:

syr s CHOP „Ossolano“ má sýtozelenú etiketu, ktorá smerom do stredu postupne bledne a na okrajoch prechádza do svetlozelenej farby,

syr s CHOP „Ossolano“ s prívlastkom „d’Alpe“ má sýtohnedú etiketu, ktorá smerom do stredu postupne bledne a na okrajoch prechádza do svetlohnedej farby, pričom nad horským vrcholom ústredného loga je do polkruhu uvedený prívlastok „d’Alpe“.

4. Stručné vymedzenie zemepisnej oblasti

Vymedzená oblasť je identifikované katastrálnymi a administratívnymi hranicami týchto obcí v provincii Verbano-Cusio-Ossola: Antrona Schieranco, Anzola d’Ossola, Baceno, Bannio Anzino, Beura Cardezza, Bognanco, Calasca Castiglione, Ceppo Morelli, Craveggia, Crevoladossola, Crodo, Domodossola, Druogno, Formazza, Macugnaga, Malesco, Masera, Mergozzo, Montecrestese, Montescheno, Ornavasso, Pallanzeno, Piedimulera, Pieve Vergonte, Premia, Premosello Chiovenda, Re, Santa Maria Maggiore, Seppiana, Toceno, Trasquera, Trontano, Vanzone con San Carlo, Varzo, Viganella, Villadossola, Villette a Vogogna.

Syr s CHOP „Ossolano“ d’Alpe sa vyrába z mlieka, ktoré sa vyrobilo a spracovalo na syr na horských pasienkoch v danej vymedzenej oblasti v nadmorskej výške najmenej 1 400 m.

5. Súvislosť so zemepisnou oblasťou

Územie v najsevernejšej časti regiónu Piemont, medzi (švajčiarskymi) kantónmi Valais/Wallis a Ticino, medzi Penninskými a Lepontskými Alpami, sa nazýva údolie Ossola. Rozprestiera sa 70 km od severu na juh a jeho maximálna šírka je približne 35 km. Na juhu hraničí s jazerom Maggiore; po pár kilometroch prechádza v nadmorskej výške 4 600 m do horského masívu Monte Rosa a ďalších hôr s nadmorskou výškou nad 3 200 m.

Vymedzená oblasť má charakteristicky členitý a nepravidelný terén, v dôsledku čoho došlo k mimoriadnemu rozdrobeniu na malé poľnohospodárske podniky, ktoré majú 10 až maximálne 70 zvierat produkujúcich mlieko a ku ktorým patria malé družstevné syrárne na spracovanie a zrenie.

Celá výrobná oblasť syra s CHOP „Ossolano“ má hornatý terén so strmými svahmi. Ide o výsledok pôdotvorných javov, ktoré viedli k vzniku pôd s nízkym obsahom kyslíka, nízkou priepustnosťou a kyslým pH. Klimatické podmienky v oblasti sa (v porovnaní s národným a regionálnym priemerom) vyznačujú veľkým množstvom neustálych zrážok. V kombinácii s miestnymi teplotami, ktoré sú v priemere nižšie než v susedných oblastiach, tu vznikli vhodné podmienky na rast špecifických lúčnych rastlín a existenciu mikroklímy, ktorá sú ideálna na zrenie syra.

Syr s CHOP „Ossolano“ má jedinečné vlastnosti súvisiace s oblasťou výroby, ako aj s tradíciou chovu dobytka a výroby syra, ktoré sa prejavujú aj na samotnej krajine, napríklad na lúkach a pastvinách, či už v horách a dolinách, ktoré sa vyznačujú mimoriadnou biodiverzitou prítomnou na úbočiach celého územia.

Krmivo zvierat, najmä zložka zeleného krmiva v kŕmnej dávke, má vplyv na vlastnosti mlieka, a teda aj na syr, ktorý sa z neho vyrába (ako príklad možno uviesť arómu, ktorú mlieku a následne aj syru dodáva rastlina Ligusticum mutellina, ktorá je v oblasti známa skôr ako erba mottolina).

Syr „Ossolano“ je vyjadrením kolektívneho „know-how“ poľnohospodárov z údolia Ossola a výsledkom spoločného úsilia o získanie spôsobilosti.

Prepojenie výrobku s miestnou históriou a tradíciami pramení zo vzťahov medzi pôvodnými obyvateľmi údolia a obyvateľmi kantónu Valais, ktorí v priebehu storočí prichádzali zo susedného Švajčiarska a usídlili sa v údolí Ossola. V súčasnosti sú spolu Frankoprovensálcami a Valdéncami jednou z troch etnických menšín regiónu Piemont.

Obyvatelia kantónu Valais, ktorí sa usídlili v hornatých oblastiach údolia Ossola, vyvinuli svoju vlastnú technológiu výroby syra, na ktorú mali okrem iného vplyv špecifické klimatické podmienky (hojné zrážky a mierne teploty), pričom do výrobného procesu bola zaradená fáza „polouvarenia“, ktorá je potrebná na lepšie odtekanie srvátky.

Táto výrobná fáza spolu s lisovaním sú typické pre výrobu syra s CHOP „Ossolano“, keďže podporuje výber špecifickej mliečnej mikroflóry, ktorá do veľkej miery podmieňuje následné fázy dozrievania.

Polouvarený charakter, lisovanie a následný výber autochtónnej mikroflóry dodávajú syru jeho charakteristické nepravidelné malé oká (menšie než zrnko ryže), ako aj pevnú a pružnú textúru hmoty, ktorou sa syr s CHOP „Ossolano“ odlišuje od ostatných piemontských syrov podobnej veľkosti, ktoré majú zvyčajne mäkšiu syrovú hmotu s maličkými a rovnomerne rozmiestnenými okami.

Syrová hmota má žltú farbu, ktorej odtieň môže byť výrazne žltý až slamovožltý. Intenzívnejšia farba úzko súvisí so zložkou zeleného krmiva v kŕmnej dávke zvierat, ktorá je typická pre jarné a letné mesiace, ako aj so zrením syra, najmä ak prebieha v prírodnom prostredí.

Na získanie charakteristického senzorického profilu syra s CHOP „Ossolano“ je obzvlášť dôležitá fáza dozrievania, počas ktorej podmienky prostredia ako teplota a vlhkosť podporujú činnosť bakteriálnej mikroflóry vybranej počas predchádzajúcich fáz procesu výroby syra, čo syru dodáva typickú arómu a chuť.

Vôňa je jemná, no intenzívna, s kvetinovými tónmi, ktoré prechádzajú do náznakov suchých plodov (napríklad vlašských orechov a lieskových orieškov, typických pre alpskú oblasť), a je zvýraznená diacetylom, ktorý je jasne prítomný a vďaka ktorému vôňa pretrváva dlhšie.

Chuť sa rozvinie ihneď, čo je typické pri slaných chuťových profiloch. Je plná s prevahou diacetylu, ktorý je pri ochutnávaní dlho cítiť, než prejde do záverečných tónov zrelého a sušeného ovocia, vanilky, ruže šípovej alebo aj alpských kvetov, akými sú napríklad iskerníky, alebo malých, voľne rastúcich bobúľ, akými sú napríklad egreše alebo zlatá ríbezľa.

Po dôkladnom požutí syra a jeho zohriatí v ústach sa ešte viac rozvinú tieto chuťové a vôňové vlastnosti, čo umožňuje postupné rozpúšťanie pevnej a pružnej syrovej hmoty v ústach a vyniknutie celej palety širokého aromatického rozsahu syra, najmä jeho pikantnosti.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Konsolidované znenie špecifikácie výrobku je dostupné na internete: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo:

priamo na domovskej stránke Ministerstva poľnohospodárskej, potravinárskej a lesníckej politiky (www.politicheagricole.it) po kliknutí na „Prodotti DOP e IGP“ (v pravom hornom rohu obrazovky), potom na „Prodotti DOP IGP STG“ (v ľavej časti obrazovky) a napokon na „Disciplinari di produzione all’esame dell’UE“.

(1) Ú. v. EÚ L 343, 14.12.2012, s. 1.